Yéroboam a ngálóm bod nə́ bə́ kīlán bɔ́ á mvús nə́ bə́ lam bɔ́ ńkunda bítá ó ngábə́ Yúda ósú, asobó á tɔ̄á bɔ̄ á mvús. 14Á Yúda ǎ zu dúgán vəŋan məlúman mə́ ńtɔ̄a nyē ósú ai á mvús. Ńdɔ̄ bə́ ngálɔ́ŋ Ńtondôbə, ńdɔ bəfada bə́ ngálɔ́ŋ tɔ́ŋ. 15Ńdɔ bǒd yā Yúda bə́ ngálɔ́ŋ ékīgá bítá, éyɔŋ bǒd yā Yúda bə́ ngáyédan nálā Zambá ā ngabwé Yéroboam ai Ísraɛ̂l ásə ósū Abiya bân Yúda. 16Bǒd yā Ísraɛ̂l bə́ ngátúb á fɔ̄ɔ̄ ósū Yúda, ńdɔ Zambá á ngāvə́ bɔ́ á mɔ́ mábán. 17Abiya ai bod bóé bə́ ngáwé bɔ ezǒb ezǒb, bɔ́n bə́ Ísraɛ̂l bə́ ngáku á sí á tâŋ bod bakúda miǹtɛd mítán. 18Ńdɔ̄ bɔ́n bə́ Ísraɛ̂l bə́ ngábəgə osáma məlú mə́tē, bɔ́n bə́ Yúda bə́ dɔ̄ɔ̄, amú bə́ ngákə yə́gē məkɔ̌ŋ mábán ábə Ǹtondôbə Zambá běsīá bábán. 19Abiya ǎ ngatoŋ Yéroboam, a fadí nye bətísɔn, Bétɛl ai mǎl móé, Yeshana ai mǎl móé, Efrôn ai mǎl móé. 20Yéroboam a ngádzâ ngul dzié á mə̄lú mə́ Abiya, ńdɔ Ǹtondôbə a ngábímī nyé, ńdɔ a ngáwú. 21Abiya a yə́mə́ hḿ á kpím. A lúgú bīníngá áwômo ai bə́nyi, a byé fám mə̄wóm mə́bɛ̄ ai ébɛ̄ ai bəngɔn awômo ai bə́saman. 22Məbugǎ yā mim̀bɔán mí Abiya, məzěn móé ai miǹkɔ́bɔ̄ míé, bísə̄ bí nə̄ ǹtilán á ḿfəlán mǎm profɛ́d Ido.